अमृतसर के चौड़ा बाजार इलाके में जोड़ा फाटक के पास रेलवे ट्रेक के किनारे रावण का पुतला जलाया जा रहा था। इसी कारण लोगों की भीड़ पटरी पर जमा थी, तभी ट्रेन आ गई। यह ट्रेन पठानकोट से अमृतसर आ रही थी। प्राप्त जानकारी अनुसार, अमृतसर में धोबी घाट के नजदीक जोड़ा फाटक के पास लोग रेलवे लाइन पर खड़े होकर रावण दहन देखने के लिए हजारों लोग जमा थे। इसी दौरान अमृतसर से दिल्ली के लिए रवाना हुई हावड़ा और जालंधर से अमृतसर को आ रही डीएमयू रेलगाड़ियां आ गईं। बताया जा रहा है कि रावण दहन के दौरान चल रहे पटाखों की आवाज के कारण लोगों को रेलगाड़ी आने का पता नहीं चला और लोग ट्रेन की चपेट में आ गए।